KIRJALLINEN KYSYMYS E-1990/01 esittäjä(t): Hans Modrow (GUE/NGL) komissiolle. ELF Aquitaine ja Leuna.



Virallinen lehti nro 040 E , 14/02/2002 s. 0157 - 0158



KIRJALLINEN KYSYMYS E-1990/01 esittäjä(t): Hans Modrow (GUE/NGL) komissiolle (6. heinäkuuta 2001) Aihe: ELF Aquitaine ja Leuna Pariisilaisessa tuomioistuimessa käsiteltiin tapausta, jossa oli syytettyinä ELF-yrityksen vastuuhenkilöitä. Näille langetettiin osittain raskaita tuomioita. Tapaukseen liittyi myös entisen DDR:n alueella sijainneen yrityksen myynti. Kysynkin komissiolta seuraavaa: 1. Mitä tiedetään entisten Leunan tuotantolaitosten myynnistä ELF:ille? Myönnettiinkö tässä yhteydessä myös Saksan liittotasavallan tavoitteen 1 kohdealueelle EU:n tukia? 2. Miten komission yksiköt valvoivat Leunan tuotantolaitosten myyntiä? Tuliko oikeuskäsittelyssä esille laiminlyöntejä? 3. Mitä tietoja komissiolla on puolueiden ja yksittäisten henkilöiden etuuksista, jotka liittyvät Leunan tuotantolaitosten myyntiin ELF:ille? 4. Aikooko komissio tehdä johtopäätöksiä Pariisin oikeuskäsittelyn perusteella ja jos aikoo, millaisia? Mario Montin komission puolesta antama vastaus (19. syyskuuta 2001) Zeitz/Leuna-jalostamojen ja Minol-asemaketjun yksityistäminen ja rakenneuudistus hyväksyttiin alustavasti 24 päivänä kesäkuuta 1993 annetulla komission päätöksellä. Asiaan liittyvät myöhemmät komission tutkimukset koskivat ainoastaan Leunan lähellä sijaitsevan uuden jalostamon investointikustannuksia. Komissio tutkii parhaillaan, kasvatettiinko jalostamon rakennuskustannuksia keinotekoisesti (asia C 47/97). Komissio ei ole vielä voinut tehdä viimeksi mainitussa asiassa lopullista päätöstä, sillä asia on oikeudellisen tai parlamentaarisen tutkinnan kohteena useissa Euroopan valtioissa. Vuonna 1993 tekemässään päätöksessä, jolla yksityistämistä ja rakenneuudistusta varten toteutetut tukitoimenpiteet hyväksyttiin, komissio tutki myös Leunaa ja Minolia koskevia ostotarjouksia. Tarjoukset tehtiin avoimella tarjouskilpailulla, jonka Goldman Sachs toteutti Saksan hallituksen toimeksiannosta. Sachsen-Anhaltin talous- ja teollisuusministeriön saamien tietojen mukaan Mitteldeutsche Erdöl-Raffinerie GmbH (MIDER) ei saanut Euroopan aluekehitysrahaston tavoitteen 1 nojalla osarahoitusta öljynjalostamon rakentamiseen. Komissio totesi vuonna 1993 tekemässään valtiontukipäätöksessä, että yksityistämisen toteuttamisen kannalta paras ostotarjous tuli konsortiolta, johon tuolloin kuuluivat ELF Aquitaine, Thyssen Handel Berlin GmbH ja Deutsche SB-Kauf AG. Komission tutkimus perustui tietoihin, jotka Saksan hallitus toimitti tukitoimenpiteitä koskevassa ilmoituksessaan. EY:n perustamissopimuksen 10 artiklan nojalla jäsenvaltiot toteuttavat kaikki aiheelliset toimenpiteet perustamissopimuksesta johtuvien velvoitteidensa täyttämisen varmistamiseksi ja pidättäytyvät kaikista toimenpiteistä, jotka ovat omiaan vaarantamaan perustamissopimuksen, valtiontukisäännöt mukaan luettuina, tavoitteiden saavuttamista. Komissiolla ei ole tietoja oikeuskäsittelyistä, joista olisi käynyt ilmi, etteivät EY:n perustamissopimuksen 88 artiklan 3 kohdan nojalla ilmoitetut tiedot olisi olleet 10 artiklan mukaisia. Komissio on tietoinen väitteistä, joiden mukaan Leunan tuotantolaitosten myyntiin liittyy etuuksia puolueille ja yksittäisille henkilöille. Näiden kysymysten tutkiminen ei kuitenkaan kuulu komission toimivaltaan. On huomattava, että oikeudelliset menettelyt kuuluvat jäsenvaltioiden toimivaltaan. Komissio tutkii kaikki näistä menettelyistä ilmi käyvät tiedot nähdäkseen, onko sen tehtävä asiassa johtopäätöksiä.